STANOVISKO KOMISIEpodľa článku 294 ods. 7 písm. c) Zmluvy o fungovaní Európskej úniek zmene[-nám] a doplneniu[-niam] Európskeho parlamentuv pozícii Rady týkajúcej sa návrhu SMERNICA EURÓPSKEHO PARLAMENTU A RADYo odpade z elektrických a elektronických zariadení (OEEZ) /* COM/2012/0139 final - 2008/0241 (COD) */





2008/0241 (COD) STANOVISKO KOMISIE podľa článku 294 ods. 7 písm. c) Zmluvy o fungovaní Európskej únie k zmene[-nám] a doplneniu[-niam] Európskeho parlamentu v pozícii Rady týkajúcej sa návrhu SMERNICA EURÓPSKEHO PARLAMENTU A RADY o odpade z elektrických a elektronických zariadení (OEEZ) (Text s významom pre EHP) 1. Úvod V článku 294 ods. 7 písm. c) Zmluvy o fungovaní Európskej únie sa stanovuje, že Komisia vydá stanovisko k zmenám a doplneniam, ktoré navrhol Európsky parlament počas druhého čítania. Komisia predkladá svoje stanovisko k zmenám a doplneniam, ktoré navrhol Parlament. 2. Chronológia Komisia prijala 3. decembra 2008 návrh smernice o odpade z elektrických a elektronických zariadení (OEEZ). Hospodársky a sociálny výbor predložil svoje stanovisko 11. júna 2009. Výbor regiónov prijal svoje stanovisko 4. decembra 2009. Európsky parlament prijal pozíciu v prvom čítaní 3. februára 2011. Rada dosiahla politickú dohodu o návrhu 14. marca 2011 a prijala svoju spoločnú pozíciu 19. júla 2011. Európsky parlament prijal svoju pozíciu v druhom čítaní 19. januára 2012. Komisia, aby uľahčila dosiahnutie dohody v druhom čítaní, vydala počas plenárnej rozpravy 18. januára 2012 vyhlásenia s cieľom objasniť určité svoje stanoviská a zámery. 3. Cieľ návrhu Komisie Osobitnými cieľmi návrhu prepracovaného znenia smernice o OEEZ (z roku 2008) bolo zvýšenie efektívnosti využívania zdrojov a zaistenie riadneho spracovania elektronického odpadu prostredníctvom stanovenia nových cieľov pre zber, v ktorých by sa zohľadňovala situácia v jednotlivých členských štátoch. Ďalšími cieľmi bolo znížiť zbytočnú administratívnu záťaž a zabezpečiť lepšiu implementáciu, najmä prenesením dôkazného bremena na vývoz použitých zariadení, pri ktorých existuje podozrenie, že predstavujú OEEZ. 4. Pripomienky Komisie Európsky parlament prijal na svojom plenárnom zasadaní 19. januára 2012 kompromisný balík návrhov, na ktorom sa dohodol s Radou s cieľom dosiahnuť dohodu v druhom čítaní. Zmeny a doplnenia, ktoré obsahuje tento kompromisný balík, sa v zásade týkajú: – stanovenia nových cieľov pre zber na členský štát sedem rokov po nadobudnutí účinnosti so strednodobým cieľom štyri roky po nadobudnutí účinnosti; – spätného odberu malých OEEZ veľkými maloobchodnými predajňami, pokiaľ sa nepreukáže, že alternatívne programy môžu byť aspoň také isté účinné; – rozšírenia rozsahu pôsobnosti smernice na všetky elektrické a elektronické zariadenia, šesť rokov po nadobudnutí účinnosti, s dodatočnými výnimkami, a to po preskúmaní, ktoré má vykonať Komisia; – harmonizácie požiadaviek na registráciu a predkladanie správ s prihliadnutím na to, že tieto požiadavky by mali byť v zásade vnútroštátne, aby sa umožnilo účinné presadzovanie právnych predpisov; – zavedenia minimálnych požiadaviek na prepravu použitého zariadenia, pri ktorom existuje podozrenie, že predstavuje nezákonnú prepravu odpadu, vrátane obrátenia dôkazného bremena, a osobitných výnimiek. Komisia akceptuje kompromisný balík, keďže je v súlade s celkovým účelom a všeobecnou charakteristikou návrhu. Komisia zdôrazňuje, že minimálne požiadavky na prepravu by nemali brániť legálnemu obchodovaniu s použitým zariadením. Ak existuje podozrenie, že zásielka de facto predstavuje nezákonnú prepravu odpadu, prílohou VI sa členským štátom poskytuje právny nástroj na objasnenie situácie. 5. Záver Komisia prijíma zmeny a doplnenia, ktoré Európsky parlament prijal v druhom čítaní, v znení už uvedeného kompromisu Rady a Európskeho parlamentu. Komisia prijíma vyhlásenia uvedené v prílohe. Príloha: Vyhlásenia Komisie Vyhlásenie o dizajne výrobkov (článok 4 smernice OEEZ) Opatrenia v oblasti ekodizajnu môžu prispieť k dosahovaniu cieľov smernice o odpade z elektrických a elektronických zariadení v súlade s plánom pre efektívne využívanie zdrojov [KOM(2011) 571]. Komisia v prípade zavádzania nových alebo preskúmavania existujúcich vykonávacích opatrení prijatých podľa smernice 2009/125/ES o výrobkoch, na ktoré sa vzťahuje aj smernica o OEEZ, a pri ich zavádzaní alebo preskúmavaní zohľadňuje parametre týkajúce sa opätovného používania a recyklácie, ktoré sa stanovujú v časti 1 prílohy I k smernici 2009/125/ES, a posudzuje uskutočniteľnosť zavedenia požiadaviek na opätovnú použiteľnosť, jednoduchú demontáž a recyklovateľnosť takýchto výrobkov. Vyhlásenie o osobitných výnimkách z cieľov zberu (článok 7 smernice OEEZ) Článkom 7 ods. 4 novej smernice o OEEZ sa vytvára možnosť uplatnenia prechodných opatrení s cieľom vyriešiť ťažkosti, ktorým členské štáty čelia pri plnení cieľov v oblasti zberu uvedených v článku 7 v dôsledku špecifických okolností. Komisia zdôrazňuje, že vysoké ciele v oblasti zberu OEEZ sú dôležité pre Európu efektívne využívajúcu zdroje a že prechodné opatrenia možno uplatňovať len vo výnimočných prípadoch. Existujúce ťažkosti a osobitné okolnosti, ktoré ich spôsobujú, musia byť objektívne, dobre zdokumentované a overiteľné. Vyhlásenie o nanomateriáloch (článok 8 smernice o OEEZ a príloha VII) Európsky parlament a Rada sa dohodli, že vyzvú Komisiu, aby vyhodnotila, či je v záujme zohľadnenia nanomateriálov obsiahnutých v EEZ potrebné ich špecifické spracúvanie. V tejto súvislosti Komisia chápe nanomateriály ako tie, na ktoré sa vzťahuje vymedzenie pojmov ustanovené v odporúčaní Komisie 2011/696/EÚ. Potenciálne riziká, ktoré by takéto nanomateriály mohli predstavovať, by sa mali určiť prostredníctvom nástrojov dostupných na tieto účely v rámci príslušných právnych predpisov. Ak sa v súvislosti so špecifickými nanomateriálmi zistí, že predstavujú riziko pre zdravie ľudí alebo pre životné prostredie, Komisia posúdi, či je potrebné ich špecifické spracovanie, a prípadne zmení a doplní prílohu VII. Vyhlásenie o využívaní vykonávacích aktov (článok 7 ods. 5 a článok 23 ods. 4 smernice o OEEZ) Komisia sa domnieva, že právomoci udelené Komisii v článku 7 ods. 5 a článku 23 ods. 4 by mali byť delegovanými právomocami, aby sa povaha týchto udelených právomocí riadne zohľadnila v súlade s článkom 290 Zmluvy o fungovaní EÚ. V duchu kompromisu však Komisia nebude namietať proti tomu, aby sa kvalifikovanou väčšinou odsúhlasilo znenie, ktoré vypracovalo predsedníctvo. V tomto osobitnom prípade si však Komisia vyhradzuje právo využiť opravné prostriedky ustanovené v zmluve, aby sa zohľadnilo vysvetlenie Súdneho dvora týkajúce sa rozlíšenia článkov 290 a 291. VYHLÁSENIE KOMISIE O POSTUPE PRIJÍMANIA VYKONÁVACÍCH AKTOV Komisia zdôrazňuje, že systematické odvolávanie sa na článok 5 ods. 4 druhý pododsek písm. b) je v rozpore so znením a duchom nariadenia 182/2011 (Ú. v. L 55 z 28. 2. 2011, s. 13). Odvolanie sa na toto ustanovenie musí vychádzať z konkrétnej potreby upustiť od základného pravidla, podľa ktorého Komisia môže prijať návrh vykonávacieho nariadenia v prípade, že sa nevydalo žiadne stanovisko. Vzhľadom na skutočnosť, že ide o výnimku zo všeobecného pravidla stanoveného v článku 5 ods. 4, odvolanie sa na pododsek 2 písm. b) nemožno jednoducho chápať ako „právomoc zákonodarcu rozhodovať podľa vlastného uváženia“, ale musí sa vykladať reštriktívne, a preto musí byť odôvodnené.